Sarat Chandra Nayak

Sarat Chandra Nayak (Kerubadi, Orissa, 1957ko uztailaren 1a) indiar elizgizon katolikoa da, 2006tik aurrera Berhampurreko apezpikua dena.

 Bizitza 
Sarat Chandra Nayak 1957ko uztailaren 1ean jaio zen Kerubadi herrian, Orissa estatuan, Cuttack-Bhubaneswarreko artxidiozesian. Bere esanetan, ez zuen diskriminaziorik jasan haurtzaroan eta ezta ikasketa urteetan, dalit izan arren. Kalkutako Barasate auzoko San Joan Maria Vianneyren apaizgaitegi txikian ikasketak burutu ondoren, filosofia eta teologia ikasi zituen hiri bereko Goizeko Izarraren apaizgaitegian. 1990eko apirilaren 25ean apaiztu zen, Cuttack-Bhubaneswarreko artxidiozesian inkardinatuta geratuz.

Apaiz-ordenazioa jaso ondoren, honako kargu hauek izan zituen: Godapurreko bikarioa eta gero parrokoa (1990etik 1995era); Bamunigamgo dekanoa eta artxidiozesiko bokazioen sustatzailea (1992tik 1995era); Padampurreko San Paulo apaizgaitegi txikiko zuzendari espirituala, espiritualtasuneko irakaslea eta ingeles ikastaroaren zuzendaria (1997tik 1998ra); Loturaren Defendatzailea elizako ezkontza-auzitegian (1998tik 1999ra); Cuttackeko dekanoa eta Zuzenbide Kanoniko eta Legegintzako Testuetarako Batzordeko aholkularia (1999an); Zuzenbide Kanonikoko irakasle bisitaria Salbampurreko Elizbarrutiko Sasongko Teologia Institutuan (1999tik 2000ra). 2004az geroztik, Orissako Auzitegiko Bikario Judiziala izan zen, eta 2005az geroztik, Cuttack-Bhubaneswarreko artxidiozesiko kantzilerra. Horrez gain, ikasketak jarraitu zituen. 1995etik 1997ra Zuzenbide Kanonikoko lizentziaturako ikasketak egin zituen Bangaloreko San Petri Pontifize Institutuan, eta 2000tik 2004ra Zuzenbide Kanonikoan doktoretza egin zuen Erromako Urbaniana unibertsitatean.

2006ko azaroaren 27an, Benedikto XVI.a aita santuak Berhampurreko apezpiku izendatu zuen. Hurrengo urteko urtarrilaren 30ean apezpiku-ordenazioa jaso zuen Pedro López Quintana artzapezpikuaren eskutik, kontsakratzailekideak Oswald Gracias eta Raphael Cheenath izanik. To Be a Happy Servant leloa hautatu zuen.

 Ondorengotza apostolikoa 

 Erreferentziak 

 Kanpo estekak 

Kategoria:Indiako apezpikuak
Kategoria:Indiako katolikoak
Kategoria:Benedikto XVI.ak izendatutako apezpikuak
Kategoria:Dalitak
Kategoria:XX. mendeko indiarrak
Kategoria:XXI. mendeko indiarrak